ประเทศเม็กซิโก
เม็กซิโกตั้งอยู่บริเวณตอนใต้ของทวีปอเมริกาเหนือ นอกจากบนทวีปดังกล่าวแล้ว เม็กซิโกยังมีกรรมสิทธิ์เหนือหมู่เกาะเล็ก ๆ ในอ่าวเม็กซิโก ทะเลแคริบเบียน อ่าวแคลิฟอร์เนีย และมหาสมุทรแปซิฟิก (ได้แก่เกาะกวาดาลูเปและหมู่เกาะเรบียาคีเคโดที่อยู่ห่างไกลออกไป) อีกด้วย พื้นที่เกือบทั้งหมดของเม็กซิโกแผ่นดินใหญ่ตั้งอยู่บนแผ่นเปลือกโลกอเมริกาเหนือ โดยมีบางส่วนของคาบสมุทรบาฮากาลิฟอร์เนียตั้งอยู่บนแผ่นแปซิฟิกและแผ่นโกโกส ในทางธรณีฟิสิกส์ นักภูมิศาสตร์บางกลุ่มจัดให้ดินแดนของประเทศที่อยู่ทางทิศตะวันออกของคอคอดเตอวนเตเปกอยู่ในภูมิภาคอเมริกากลาง แต่ในทางภูมิศาสตร์การเมือง เม็กซิโกเป็นส่วนหนึ่งของภูมิภาคอเมริกาเหนือร่วมกับแคนาดาและสหรัฐอเมริกา
รัฐบาฮากาลิฟอร์เนีย
รัฐบาฮากาลิฟอร์เนีย () เป็นรัฐเหนือสุดและตะวันตกสุดของประเทศเม็กซิโก ก่อนที่เป็นรัฐในปี ค.ศ. 1953 มีชื่อเรียกว่า นอร์ทเทร์ริทอรีออฟบาฮากาลิฟอร์เนีย มีพื้นที่ 71,576 ตร.กม. (27,636 ตร.ไมล์) หรือ 3.57% ของพื้นที่ทั้งหมดของประเทศ ประกอบด้วยครึ่งหนึ่งของคาบสมุทรบาฆากาลิฟอร์เนีย รัฐมีพื้นที่ด้านทิศตะวันตกติดกับมหาสมุทรแปซิฟิก ทางตะวันออกติดกับรัฐโซโนรา, รัฐแอริโซนาของสหรัฐอเมริกา และอ่าวกาลิฟอร์เนีย (หรือทะเลกอร์เตซ) และติดกับรัฐบาฮากาลิฟอร์เนียซูร์ทางทิศใต้ ทางทิศเหนือยังติดกับรัฐแคลิฟอร์เนียของสหรัฐอเมริกา